Gedig: Protes teen KersfeesArgieffoto Ek gaan my koes hou hierdie Kersfees: horende doof vir “Stille nag” in supermarkte, siende blind vir wattesneeu teen vensterrame. die sluipende ou heer met sy rooi mantel en wit baard gaan ek vermy. Ek gaan na ons nagtelike somerhemel kyk en my voorstel hoe het die ster bokant die stal gelyk. Ek gaan my ore toestop vir die geklingel van sleeklokkies om te kan luister hoe die engele sing. Ek wil my vasklem aan die krip omdat ek so kan vasgryp aan die kruis: koningshulde – wierook, mirre, goud – uiteindelike geselslae, doringkroon, vloekhout. (Uit: Die skaduwee van die son, deur Lina Spies)